Diari Oficial de la Generalitat Valenciana


Sumari del DOGV 9040, del 12-03-2021 (2021/2598)

RESOLUCIÓ de 10 de març de 2021, de la consellera de Sanitat Universal i Salut Pública, per la qual s'exceptua de la suspensió de les pràctiques que es realitzen en centre sanitari situat en el territori de la Comunitat Valenciana en el context de la crisi sanitària de Covid-19 l'alumnat del tercer curs del grau d'infermeria.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9040

Data del DOGV
:   12-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2598


Data del document
:   10-03-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació
    * personal sanitari
    * pràctiques de formació
    * política sanitària
    * malaltia infecciosa

RESOLUCIÓ de 10 de març de 2021, de la consellera de Sanitat Universal i Salut Pública, per la qual s'exceptua de la suspensió de les pràctiques que es realitzen en centre sanitari situat en el territori de la Comunitat Valenciana en el context de la crisi sanitària de Covid-19 l'alumnat del tercer curs del grau d'infermeria. [2021/2598]  
Antecedents de fet  
Amb data 4 de novembre de 2020, es va publicar en el Diari Oficial de la Generalitat Valenciana, la Resolució de 3 de novembre de 2020, de la consellera de Sanitat Universal i Salut Pública, per la qual s'acorden mesures especials en relació amb les pràctiques en centres sanitaris del Sistema Valencià de Salut i centres sanitaris privats per estudiants d'universitats públiques i privades de la Comunitat Valenciana, així com per estudiants de cicles formatius de formació professional de la Comunitat Valenciana, per a previndre i limitar la propagació i contagi per la Covid-19.  
Aquesta resolució, que continua vigent, resol suspendre les pràctiques que es realitzen en qualsevol centre sanitari situat en el territori de la Comunitat Valenciana, per l'alumnat de centres educatius de titularitat pública i privada dels graus en ciències de la salut o altres titulacions i cicles formatius, incloses les pràctiques dels cicles formatius de formació professional. I exceptua d'aquesta suspensió l'alumnat de l'últim curs de cadascuna de les diferents titulacions de ciències de la salut, així com l'alumnat que es trobe cursant l'últim curs d'un màster oficial i a l'alumnat de l'últim curs de les titulacions sanitàries de formació professional, mantenint en aquests casos la presencialitat i activitat pràctica en els centres sanitaris. Així com l'activitat pràctica assistencial desenvolupada en les clíniques universitàries pròpies de cada universitat, quedant el control de l'activitat en aquestes sota la responsabilitat exclusiva de la institució a la qual pertanyen.  
  
Aquesta decisió es va adoptar a conseqüència de la situació d'aqueix moment, avalada per informes d'epidemiologia i assistència sanitària, que aconsellaven extremar les mesures de control en els centres sanitaris, centres de salut i hospitals, a fi d'observar-se la necessitat en aquests establiments d'adoptar mesures de prevenció adequades i de protecció d'aquelles persones que requereixen l'aïllament convenient, tant per la seua situació d'infecciositat com per la seua especial vulnerabilitat, així com del mateix personal sanitari i de l'alumnat.  
En l'actualitat es considera que ha de mantindre's la suspensió, així com les excepcions que es recullen en la Resolució de 3 de novembre de 2020, de la consellera de Sanitat Universal i Salut Pública, atés que encara que la situació sanitària i epidemiològica haja millorat, es manté encara nivells de risc importants i tota activitat on es reuneixen persones, com ocorre amb les pràctiques docents, comporta una major possibilitat de contagi i transmissió de la malaltia.  
No obstant això, és necessari ampliar aqueixa excepció en relació amb l'alumnat de tercer curs d'infermeria, de manera que es garantisca el nombre d'hores presencials i d'activitat pràctica mínim imprescindible que exigeix la Directiva 2005/36/CE del Parlament Europeu i del Consell de 7 de setembre de 2005 relativa al reconeixement de qualificacions professionals.  
  
Fonaments de dret  
La Generalitat, a través de la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
El Reial decret 926/2020, de 25 d'octubre, pel qual es declara l'estat d'alarma per a contindre la propagació d'infeccions causades pel SARS-CoV-2 (BOE 05.10.2020), assenyala en la seua exposició que durant la vigència de l'estat d'alarma, les administracions sanitàries competents en salut pública, en el no establit en aquesta norma, hauran de continuar adoptant les mesures necessàries per a afrontar la situació d'emergència de salut pública ocasionada per la Covid-19, conformement amb la legislació sanitària, en particular, la Llei orgànica 3/1986, de 14 d'abril, de mesures especials en matèria de salut pública, la Llei 14/1986, de 25 d'abril, general de sanitat i la Llei 33/2011, de 4 d'octubre, general de salut pública, així com en la normativa autonòmica corresponent.  
  
La Llei orgànica 3/1986, de 14 d'abril, de mesures especials en matèria de salut pública estableix en l'article 1 que «A fi de protegir la salut pública i previndre la seua pèrdua o deterioració, les autoritats sanitàries de les diferents Administracions públiques podran, dins de l'àmbit de les seues competències, adoptar les mesures previstes en la present Llei quan així ho exigisquen raons sanitàries d'urgència o necessitat» i en l'article 3, més en concret, que «Amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb aquests i del medi ambient immediat, així com les que es consideren necessàries en cas de risc de caràcter transmissible».  
  
La Llei 33/2011, de 4 d'octubre, general de salut pública, per part seua, estableix en l'article 54.1 que «sense perjudici de les mesures establides en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues respectives competències, podran adoptar les mesures que siguen necessàries per a assegurar el compliment de la Llei», i en l'apartat 2, que «en particular, sense perjudici del que es disposa en la Llei 14/1986, de 25 d'abril, general de sanitat, l'autoritat competent podrà adoptar, mitjançant resolució motivada, les següents mesures:  
- d) La suspensió de l'exercici d'activitats».  
L'article 26.1 de la Llei 14/1986, de 25 d'abril, general de sanitat, disposa que «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries hauran d'adoptar les mesures preventives que estimen pertinents, com ara la confiscació o immobilització de productes, suspensió de l'exercici d'activitats, tancaments d'empreses o les seues instal·lacions, intervenció de mitjans materials i personals i totes les altres que es consideren justificades sanitàriament».  
Sobre la base del que s'ha exposat, de conformitat amb l'article 81.1.b de la Llei 10/2014, de 29 de desembre, de la Generalitat, de salut de la Comunitat Valenciana, resolc:  
  
Primer. Excepció en la suspensió de pràctiques a l'alumnat de tercer curs del grau d'infermeria  
A les excepcions contingudes en el punt primer de la Resolució de 3 de novembre de 2020, de la consellera de Sanitat Universal i Salut Pública, per la qual s'acorden mesures especials en relació amb les pràctiques en centres sanitaris del Sistema Valencià de Salut i centres sanitaris privats per a estudiants d'universitats públiques i privades de la Comunitat Valenciana, així com per a estudiants de cicles formatius de formació professional de la Comunitat Valenciana, per a previndre i limitar la propagació i contagi per la Covid-19, se n'afig una de nova:  
  
S'exceptua de la suspensió de les pràctiques que es realitzen en qualsevol centre sanitari situat en el territori de la Comunitat Valenciana l'alumnat del tercer curs del grau d'infermeria.  
  
Segon. Eficàcia  
La present resolució farà efecte des del dia 15 de març de 2021 i es mantindrà fins que la situació sanitària en relació amb el coronavirus Covid-19 permeta la seua reconsideració i modificació o posar fi a aquesta.  
S'adverteix que la present resolució exhaureix la via administrativa, i podrà interposar-se un recurs contenciós administratiu en el termini de dos mesos, comptats des de l'endemà de la seua notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels descrits en la legislació vigent.  
  
València, 10 de març de 2021.- La consellera se Sanitat Universal i Salut Pública: Ana Barceló Chico.